P r e d k l a d a c i a    s p r á v a

 Na základe Zmluvy medzi Slovenskou republikou a Českou republikou o zriadení colných priechodov na spoločných štátnych hraniciach, podpísanej 30. mája 1993 v Prahe, ktorá bola neskôr nahradená Dohodou medzi vládou Slovenskej republiky a vládou Českej republiky o hraničných priechodoch na spoločných štátnych hraniciach podpísanou 28. marca 2000 v Prahe, je v prevádzke celkom 23 hraničných priechodov, z toho 16 cestných a 7 železničných.

Vzhľadom na skutočnosť, že podmienky na zavedenie spoločných služieb sú len na 11 cestných hraničných priechodoch a 3 železničných hraničných priechodoch, bolo v zmysle článku 3 ods. 2 Zmluvy medzi Slovenskou republikou a Českou republikou o uľahčení hraničného vybavovania v cestnej, železničnej a vodnej doprave, podpísanej  v Bratislave dňa 24. mája 1999 (ďalej len „zmluva“), ktorá nadobudla platnosť dňa 12. marca 2001, vypracovaných a schválených 14 Dohôd medzi vládou Slovenskej republiky a vládou Českej republiky o zriadení slovenských a českých hraničných vybavovacích miest na cestných a železničných hraničných priechodoch a o hraničnom vybavovaní počas jazdy vo vlakoch na vybraných trasách, medzi nimi aj Dohoda medzi vládou Slovenskej republiky a vládou Českej republiky o zriadení slovenského a českého hraničného vybavovacieho miesta na cestnom hraničnom priechode Brodské – Břeclav (D2) a Dohoda medzi vládou Slovenskej republiky a vládou Českej republiky o zriadení slovenského a českého hraničného vybavovacieho miesta na cestnom hraničnom priechode Svrčinovec – Mosty u Jablunkova (ďalej len „dohody“).

Jednotlivými dohodami sa zriadili hraničné vybavovacie miesta a vymedzili sa vybavovacie priestory jednej zmluvnej strany na území druhej zmluvnej strany, t. j. stanovilo sa, na akom mieste budú vykonávať hraničné vybavovanie kontrolné orgány jednej zmluvnej strany na území druhej zmluvnej strany. V zmysle článku 2 písm. a) zmluvy kontrolnými orgánmi sa rozumejú príslušníci policajných orgánov, colných orgánov a orgánov zabezpečujúcich veterinárnu, rastlinnolekársku alebo inú kontrolu. V tejto súvislosti dohody presne stanovujú plochy, zariadenia a priestory užívané kontrolnými orgánmi oboch štátov.

Nakoľko sa v decembri 2001 ukončila výstavba objektov hraničného priechodu Svrčinovec  a v júni 2002 výstavba hraničného priechodu Brodské a došlo k novému prerozdeleniu priestorov pre hraničné vybavovanie, je potrebné nahradiť v súčasnosti platné  dohody aktuálnymi zmluvnými dokumentmi.

Návrhy dohôd, tým, že presahujú rámec Ministerstva financií Slovenskej republiky, sú pripravené ako vládne zmluvné dokumenty. Na ich plnení budú participovať rezorty Ministerstva financií SR, Ministerstva zahraničných vecí SR, Ministerstva vnútra SR, Ministerstva dopravy, pôšt a telekomunikácií SR a Ministerstva pôdohospodárstva SR.

Návrhy dohôd boli predložené na medzirezortné pripomienkové konanie. Pripomienky jednotlivých rezortov boli posúdené a zohľadnené tak, ako je uvedené vo vyhodnotení pripomienkového konania.

Navrhovaná právna úprava je v súlade so všeobecne záväznými zásadami medzinárodného práva a so záväzkami iných platných dohôd. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky.

Uzavretie dohôd nebude mať negatívny vplyv na štátny rozpočet, nemá vplyv na zamestnanosť, ani  na tvorbu pracovných miest.